בעיירה קטנה בווילס מתקיימת תחרות עזה בין שני בתי לוויות. האחד, מסורתי וכפרי, בניהולו הצנוע של בוריס פלוץ, מציע את כל ההליכים המוכרים. השני, בניהולו של האמריקאי פרנק פת'רבד מציע גרסה יותר מלוקקת של האשכבה: עם מוסיקה, ריקודים ומבצעי הנחות מפתיעים ("שניים במחיר אחד", למשל). גיבורת הסרט היא בטי, גברת לא צעירה שנשואה לראש העיר ומטפלת באמו הגוססת, מצב עניינים שמאפשר לבעל הממולח לנהל רומן תאוותני עם מזכירתו. כאשר הולכת החמה לעולמה, יוצא לבוריס להתקרב לבטי, מושא אהבתו זה כמה עשורים. עכשיו הוא זומם לביים את מותה כדי שהשניים יוכלו לברוח מבלי לעורר חשדות. מזימות כאלו אף פעם לא עוברות חלק. שלל כוכבים נהנים מתסריט שמציע להם הרבה אפשרויות להתפרע וליהנות. והתוצאה היא קומדיה שמצליחה להלך בהצלחה על החבל הדק שבין הנמוך למורבידי.